b'\n_START_ARTICLE_\nSwampert\n_START_SECTION_\nBiolo\xc5\xa1ke karakteristike\n_START_PARAGRAPH_\nSwampertov se lik temelji na ribi skokunici iz stvarnog \xc5\xbeivota. Posjeduje dugo plavo tijelo, dok mu je trbuh svijetloplave boje. Njegovi su udovi kombinacija nogu i peraja, kojima ponekad stoji uspravno na dvije noge, dok se ponekad kre\xc4\x87e na sve \xc4\x8detiri noge, poput \xc4\x8detverono\xc5\xbenih \xc5\xbeivotinja. Na svakom su udu naran\xc4\x8daste elipse. Swampert posjeduje duge peraje nalik lepezama iznad o\xc4\x8diju (koje su poput u\xc5\xa1iju), i velik rep nalik o\xc5\xa1trici sjekire. Isto tako, ima naran\xc4\x8daste \xc5\xa1krge na oba obraza._NEWLINE_Swampert je dnevni Pok\xc3\xa9mon sa sklono\xc5\xa1\xc4\x87u ka vodi. Radi toga, \xc5\xbeivi i pravi svoje gnijezdo na obalama pla\xc5\xbea i mo\xc4\x8dvara. Posjeduje razne sposobnosti koje mu osiguravaju da nikada ne postane meta nekog grabe\xc5\xbeljivca. Njegove tri peraje osje\xc4\x87aju i najmanje promjene u zvukovima i uzorcima oceanskih vjetrova i plimnih vjetrova, \xc5\xa1to mu dozvoljava da predvidi nadolaze\xc4\x87e olujne vjetrove i plimne valove. Njegova velika snaga dopu\xc5\xa1ta mu da dobavi i vu\xc4\x8de velike stijene te\xc5\xbee od tone, koje zatim nakuplja oko svog gnijezda kako bi ga za\xc5\xa1titio od nepogoda koje predvidi. Isto tako, svojim sna\xc5\xbenim, poput kamena tvrdih ruku, s lako\xc4\x87om mo\xc5\xbee sru\xc5\xa1iti i onesvijestiti protivnika jednim udarcem._NEWLINE_Njegovi drugi talenti jesu njegov sna\xc5\xbean vid, koji mu dopu\xc5\xa1ta da odli\xc4\x8dno vidi i kroz dubine najmutnijih voda, zbog \xc4\x8dega Swampert lako mo\xc5\xbee \xc5\xbeivjeti u mo\xc4\x8dvarnim podru\xc4\x8djima, i njegove odli\xc4\x8dne pliva\xc4\x8dke sposobnosti, \xc4\x8dine\xc4\x87i ga br\xc5\xbeim od vodenog skutera. Njegova je brzina plivanja usporediva s Poliwrathovom, ako ne i vi\xc5\xa1a.\n_START_SECTION_\nU videoigrama\n_START_PARAGRAPH_\nJedan od dosljednih aspekata svih Pok\xc3\xa9mon igara \xe2\x80\x93 od Pok\xc3\xa9mon Red i Blue za Nintendo Game Boy, do igara Pok\xc3\xa9mon Diamond i Pearl za Nintendo DS konzole \xe2\x80\x93 izbor je tri razli\xc4\x8dita Pok\xc3\xa9mona na po\xc4\x8detku igra\xc4\x8deve avanture; ta tri Pok\xc3\xa9mona etiketirana su kao Po\xc4\x8detni (ili starter) Pok\xc3\xa9moni. Igra\xc4\x8d mo\xc5\xbee birati izme\xc4\x91u Vodenog, Vatrenog ili Travnatog Pok\xc3\xa9mona, autohtonog za to podru\xc4\x8dje; iznimka od ovog pravila je Pok\xc3\xa9mon Yellow (remake verzija prvotnih igara koja prati pri\xc4\x8du Pok\xc3\xa9mon animirane serije), gdje igra\xc4\x8d dobiva Pikachua, Elektri\xc4\x8dnog mi\xc5\xa1a, poznatog po tome \xc5\xa1to je maskota Pok\xc3\xa9mon medijske fran\xc5\xa1ize._NEWLINE_U ve\xc4\x87ini slu\xc4\x8dajeva, Swamperta se mo\xc5\xbee dobiti jedino i isklju\xc4\x8divo razvijanjem Marshtompa od 36. razine. Marshtomp se razvija iz Mudkipa, po\xc4\x8detnog Pok\xc3\xa9mona u igrama Pok\xc3\xa9mon Ruby, Sapphire i Emerald. Isto tako, Swamperta se mo\xc5\xbee dobiti razmjenom s drugim igra\xc4\x8dem, ili kori\xc5\xa1tenjem kodova i \xc5\xa1ifri._NEWLINE_Swampert posjeduje izvrstan Attack status i HP, kao i iznad prosje\xc4\x8dan Defense i Special Defense status te je veoma svestran Pok\xc3\xa9mon zbog njegova dvostrukog Vodenog/Zemljanog tipa. Dodu\xc5\xa1e, Swampertov je Special Attack status prili\xc4\x8dno nizak, zbog \xc4\x8dega mnogi vjeruju da Swamperta ne bi trebalo u\xc4\x8diti specijalnim napadima koje ne\xc4\x87e mo\xc4\x87i u\xc4\x8dinkovito koristiti, a i njegov je Speed status ni\xc5\xbeih vrijednosti, \xc4\x8dine\xc4\x87i ga sporim. U \xc4\x8detvrtoj generaciji, Swampertova Pok\xc3\xa9mon sposobnost Bujice (Torrent) sada mo\xc5\xbee biti iskori\xc5\xa1tena do njenog punog potencijala, jer sada postoje i fizi\xc4\x8dki Vodeni napadi. Swampert posjeduje najvi\xc5\xa1e ukupne vrijednosti statistika od svih evolucija po\xc4\x8detnih Pok\xc3\xa9mona.'